‘ขาลง’ ที่น่ากลัว
ธีรยุทธ บุญมี ผู้เคยเสนอทฤษฎีมะม่วงหล่น สนับสนุนม็อบปิดเมืองขัดขวางเลือกตั้ง หลังรัฐประหารยังยุให้ใช้อำนาจพิเศษเต็มที่ เพิ่งเปลี่ยนท่าทีวิพากษ์ คสช.ว่าปฏิรูปล้มเหลว เข้าสู่ “ขาลง” มนตร์ขลังเสื่อม ความมั่นใจคลอนแคลน เรือแป๊ะพายวน กลายเป็นยุทธ์เรือโยง ป้อมเรือพ่วง ระวังเป็น “ตู่ต้นเตี้ย” หรือ “ตู่เตี้ยลง”
6 มี.ค. 2560

ทายท้าวิชามาร : ใบตองแห้ง
 
ธีรยุทธ บุญมี ผู้เคยเสนอทฤษฎีมะม่วงหล่น สนับสนุนม็อบปิดเมืองขัดขวางเลือกตั้ง หลังรัฐประหารยังยุให้ใช้อำนาจพิเศษเต็มที่ เพิ่งเปลี่ยนท่าทีวิพากษ์ คสช.ว่าปฏิรูปล้มเหลว เข้าสู่ “ขาลง” มนตร์ขลังเสื่อม ความมั่นใจคลอนแคลน เรือแป๊ะพายวน กลายเป็นยุทธ์เรือโยง ป้อมเรือพ่วง ระวังเป็น “ตู่ต้นเตี้ย” หรือ “ตู่เตี้ยลง”
แม้ธีรยุทธโดนรุมจากทุกฝ่าย บ้างก็ปรามาสไร้ราคา แต่สิ่งที่ธีรยุทธพูดก็มีนัยสำคัญคือตอกย้ำว่า คสช.เข้าสู่ “ขาลง” เพราะก่อนหน้านี้หลายคนชี้ตรงกัน เช่น ดร.โกร่ง วีรพงษ์ รามางกูร เขียนบทความ “สัญญาณเศรษฐกิจขาลง” “การเมืองขาลง” ฉะนั้น เมื่อคนเคยยุยงส่งเสริมอย่างธีรยุทธ ยังออกมาบอกว่า “ขาลง” ก็เป็นฉันทามติแทบทุกฝ่ายโดยปริยาย
ธีรยุทธพูดไม่ผิดหรอก ว่านอกจากความสงบๆๆ ปัญหาชีวิตจริงของประชาชนไม่ได้รับการแก้ไข รัฐบาลไม่มีผลงานชัดเจน ดูโพลล์ก็ได้ สำรวจกี่ครั้งแม้ชาวบ้านพึงพอใจ (ตามฟอร์ม) แต่ตามมาด้วยเสียงบ่นเรื่องเศรษฐกิจปากท้อง ความแตกแยกก็ไม่มีใครเชื่อว่าหายไป เพียงถูกกดไว้ในยุครัฐประหาร ปรองดองเป็นแค่นิทาน ปฏิรูปก็รวมศูนย์อำนาจสู่รัฐราชการ ที่ธีรยุทธยอมรับเต็มปากเต็มคำว่า “พลังอนุรักษ์และจารีตนิยม”
รัฐราชการเป็นใหญ่ มหาดไทย ตำรวจ ทหาร ประชารัฐ ศูนย์ดำรงธรรม ไม่สามารถแก้ปัญหาปากท้อง เพราะเอาตัวเองกำหนดความต้องการประชาชน งบประมาณที่ลงไป ดูอย่างตำบลละ 5 ล้าน ผู้ตรวจสำนักนายกฯ ก็ชี้ว่ามีจำนวนมากไม่ตรงเป้า อปท.ที่เข้าใจประชาชน ก็ถูกไล่บี้ แช่แข็ง แต่งตั้งข้าราชการเกษียณ เช่นเมืองพัทยา ตั้งนายกฯ ที่ชูคำขวัญว่า “น้ำไหล ไฟสว่าง ทางดี”
ภายใต้ระบบบริหารไร้ประสิทธิภาพ ยังโชคดีที่มี ม.44 แก้ปัญหาเฉพาะหน้า แต่นับวันก็ต้องใช้มากขึ้นๆ เหมือนยาเสพติด ขณะที่ คสช.เริ่มมีปัญหาไม่โปร่งใส แม้ยังไม่มีข่าวทุจริตใหญ่ แต่ก็ถูกวิจารณ์จริยธรรมคนใกล้ตัว แม่น้ำ 5 สาย ไปจนอภิสิทธิ์กองทัพ ที่จะซื้อเรือดำน้ำ ทั้งที่งบขาดดุลบานตะไท
สังเกตไหม คนเดือดร้อนเริ่มกล้ารวมตัว ไม่กลัว ม.44 ไม่ใช่แค่ม็อบต้านโรงไฟฟ้า ม็อบช้างยังขู่จะบุกกรุง นี่ยังดี ยังมีเรื่องไล่ล่าธรรมกายปลุกความเกลียดชังสร้างประชานิยม
“ขาลง” เป็นเรื่องธรรมดาของรัฐบาลไทย 30 ปีมานี้ไม่เคยมีรัฐบาลไหนอยู่ครบ 4 ปี ยกเว้นทักษิณ แต่ “ขาลง” ของ คสช.ไม่ใช่เรื่องปกติ เพราะ คสช.ไม่ได้มาจากเลือกตั้ง และยังไม่มีแนวโน้มจะไปสู่เลือกตั้ง ต้องใช้เวลาอย่างน้อยอีก 1 ปี
เปรียบง่ายๆ ถ้ารัฐบาลเลือกตั้ง “ขาลง” ก็ไม่เห็นเป็นไร ก็ยังลงทุนยังทำมาค้าขายตามปกติ เดี๋ยวรัฐบาลยุบสภาหรือครบวาระ 4 ปี มีรัฐบาลใหม่เดี๋ยวดีเอง
แต่นี่คือ คสช.ที่ไม่มีทางลง ตอบไม่ได้ว่า “ขาลง” ลงไปเรื่อยๆ แล้วจะเกิดอะไร ถึงแม้คนไทยคงไม่คิดนองเลือดแบบ 14 ตุลาหรือพฤษภา 35 อีก
ยิ่งกว่านั้น คสช.ยังไม่ใช่รัฐบาลปกติ แต่เป็นอำนาจที่คนชั้นกลางในเมือง (อย่างธีรยุทธ) ฝากความหวังว่าจะปฏิรูปประเทศ หลังจากสิ้นหวังกับนักการเมือง แต่วันนี้ ธีรยุทธชี้ว่าล้มเหลวเสียเอง
พูดอีกอย่างคือ สังคมไทยอยู่ในภาวะป่วยหนัก แตกแยก วิบัติ กองทัพเป็นอำนาจสุดท้ายที่ยังคุมประเทศนี้ไว้ได้ แต่กองทัพก็แก้ปัญหาไม่ได้ ซ้ำพาถอยหลัง ถ้าอำนาจสุดท้ายเสื่อม ก็ตอบไม่ได้เหมือนกันว่าจะเกิดอะไร